《金缕曲 题汪玉卿》
清代·关锳

不道花朝雨。便匆匆、几番催了，杜兰香去。六扇文纱窗格子，曾忆旧题诗处。

看几阵、东风花絮。堆满红楼人不管，只一双、燕子还来住。

尘世事、总无据。

妆台闻说全无主。只粉笺、些儿留得，断肠词句。病骨黄花人比瘦，却合秋声廿五。

念侬也、悲秋情绪。蘋样行踪花样命，未拈毫、便有离愁聚。

乍做得、玉台序。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。